Winnie al weke lank in hospitaalWinnie Madikizela-Mandela Foto: SAPA Zodwa Zwane, woordvoerder van Madikizela-Mandela, het in ŉ verklaring gesê dat Madikizela-Mandela op 7 Maart in die hospitaal opgeneem is en die volgende dag geopereer is. Sy sterk sedertdien in die hospitaal aan en sal Donderdag ŉ opvolgoperasie ondergaan. Dit is nie duidelik waarvoor Madikizela-Mandela opgeneem is nie, maar sy is voorheen vir diabetes behandel. Zwane wou nie meer oor Madikizela-Mandela se toestand uitbrei nie en het gesê die familie versoek dat hul privaatheid gerespekteer word. “Die familie is dankbaar vir al die gebede en ondersteuning en waardeer dit dat hul privaatheid gerespekteer word.” Die hooggeregshof in Mthatha het verlede week Madikizela-Mandela se aansoek om die regte tot oudpres. Mandela se huis in Qunu in die Oos-Kaap te bekom van die hand gewys. Mandela het in sy testament die Qunu-eiendom aan alle lede van die Mandela-familie bemaak as ŉ plek waar hulle verenig kan word.